झापासँग सीमा जोडिएको क्षेत्रमा २ सय ६१ बिघा अर्थात् १ सय ७४ हेक्टर भूमि अतिक्रमण भइसकेको सीमाविद् श्रेष्ठले जनाए । देशका ७१ ठाउँमा गरी ६ सय ६ वर्गकिमि मिचिएको छ । सीमावर्ती बासिन्दाका अनुसार जग्गाको लालपुर्जा आफूसँग रहे पनि खेती भने भारतीय नागरिकले गर्दै आएका छन् । भारतले झापाका ८ स्थानमा भूमि मिचेको प्रस्टै थाहा हुने श्रेष्ठको भनाइ छ । उनका अनुसार मेची नदी र भद्रपुर मावि नजिकको १ नम्बर जंगे पिल्लरलाई मुख्य स्तम्भ मान्न भारत तयार छैन । यसो हुँदा २७ हेक्टर जमिन अतिक्रमणमा परेको छ । ‘त्यत्रो ठूलो खम्बालाई मेन पिलर होइन भन्नु विडम्बनापूर्ण छ,’ श्रेष्ठले भने, ‘यसैबाट भारतले हाम्रो जमिन मिच्छ र मिचेको छ भन्ने पुष्टि हुन्छ ।’
